— Нам часам здаецца, што нашу краіну ў свеце ўжо дастаткова ведаюць. На жаль, гэта не так. Мы нядаўна атрымалі ліст з Францыі. Для слухачкі нечаканым было тое, што радзімай Шагала быў Віцебск, яна прасіла расказаць пра гэты горад. Наогул распавядаем пра тое, што часам цікава і беларускім слухачам. Так склалася, што мы доўгі час недастаткова ведалі сваю гісторыю. Беларусы — гэта культурныя донары для многіх краін. Францыск Скарына, Тадэвуш Касцюшка, Ян Чэрскі, Ігнат Дамейка — тыя постаці, якія злучаюць нас з іншымі народамі. Замежным слухачам таксама цікава пачуць пра Нясвіжскі замак і Радзівілаў, Мірскі замак, гісторыю Полацка. Зараз мы развіваем турыстычны напрамак. Падрыхтавалі серыю радыёпаштовак, дзе расказваем пра самыя знакавыя мясціны Беларусі. Яны прыгожа аформлены музычна і дыктарскі.